છેલ્લા કેટલાક સમયથી જામનગરની જી.જી. હોસ્પિટલમાં મેડીકલ કોલેજ અને હોસ્પિટલ માટે નવી અત્યાધુનિક ઇમારત નિર્માણ કરવામાં આવી છે. પરંતુ હોસ્પિટલની જુની ઇમારત દિવસેને દિવસે બિમાર પડી રહી છે. હોસ્પિટલની લિફટ છેલ્લા ઘણાં સમયથી બંધ હોવાને કારણે દર્દીઓને ભારે હાલાકી ભોગવવાનો વારો આવ્યો છે. ઓર્થોપેડિક, સર્જીકલ, મેડીકલ સહિતનાં વોર્ડ પ્રથમ અને બીજા માળે છે. પરંતુ હોસ્પિટલની લિફટ બંધ હોવાને કારણે દર્દીને કાં તો વ્હીલચેરમાં પગથીયા ચડાવી લઇ જવો પડે છે અથવા તો ટીંગાટોળી કરીને પોતના સગાવહાલાઓને લઈને પગથિયા ચઢતા જોવા મળી રહ્યાં છે. જ્યારે આવી સ્થિતિમાં બિમાર દર્દી સાજો થવાને બદલે બિમાર વધારે પડે છે. ત્યારે હોસ્પિટલનાં સતાધિશોએ બંધ પડેલી લિફટને તાત્કાલિક ચાલુ કરી દર્દીઓને સુવિધા માટે પ્રયાસો કરવા જોઇએ તેવી લોક લાગણી પ્રવર્તી રહી છે.